钦定古今图书集成/明伦汇编/闺媛典/第376卷
## 钦定古今图书集成/明伦汇编/闺媛典/第376卷

| 钦定古今图书集成 明伦汇编 第三百七十六卷 |

| |

第三百七十六卷目录

闺饰部杂录

闺饰部外编

闺媛典第三百七十六卷

《贾谊新书》：“今民卖僮者，为之绣衣丝履，偏诸缘内之
闲中。是古天子后服，所以庙而不宴者也，而庶人得
以衣婢妾。”

“令妇人傅白墨、黑绣衣而侍其堂者二三十人，或薄
或揜，为其胡戏”，以相饭。

夫以西施之美而蒙不洁，则过之者莫不睨而掩鼻。
《尝傅白》。“《黑榆》铗陂，杂芷若䖟虱。视益口笑，佳态佻
志”，从容为说焉，则虽王公大人，孰能无悇。“养心”而
巅一视之，

《鸿烈解》：“美人挐首墨面而不容。”

“《申菽》杜茝”，美人所怀服也。及渐之于滫，则不能保其
芳矣。

“曼颊皓齿，形夸骨佳”，不待脂粉芳泽，而性可说者，《西
施》《阳文》也。《哆𠯠》《籧蒢》《戚施》，虽粉白黛黑，弗能为
美者。嫫母，仳倠也。美不及西施，恶不若嫫母，此芳泽
之所施。

今夫毛嫱西施，天下之美人。若使之衔腐鼠，蒙猬皮，
衣豹裘，带死蛇，则布衣韦带之人过者，莫不左右睤
睨而掩鼻。尝试使之施芳泽，正蛾眉，设笄珥，衣阿锡，
曳齐纨，粉白黛黑，佩玉环，揄步，杂芝若笼，蒙目视，冶
由笑，目流眺，口《曾挠》，奇牙出靥。摇，则虽王公大人
有严志颉顽之行者，无不惮悇痒心而悦其色矣。
《大戴礼记元校》：“元也者，黑也；校也者，若绿色也。妇人
未嫁者衣之。”

《说苑》李谈谓平原君曰：“君之后宫百数，妇妾荷绮縠，
盐铁论，妇女被罗纨，婢妾曳缟纻。”

《毛嫱》天下之姣人也，待香泽脂粉而后容。

《法言》“有女恶华丹之乱窈窕也。”

《白虎通》：“妇人佩其鍼镂。”何以知妇人亦佩玉？《诗》云：“将
翱将翔，佩玉将将。彼美孟姜，德音不忘。”

《四民月令》：“京师立秋，满街卖楸叶，妇女儿童皆剪成
花样戴之，形制不一。”

《潜夫论》：“今京师从奴仆妾皆服葛子升越筒中女布，
细致绮縠，冰纨锦绣犀象珠玉，琥珀玳瑁，石山隐饰，
金银错镂，麞麂履舄，文组彩褋，骄奢僭主，转相夸诧。
女诫施粉则思其心之鲜，傅脂则思其心之和，泽发
则思其心之润。”

《傅元集》：“妹喜冠男子冠，桀亡天下；何晏服妇人之服，
亦亡其家，其咎均也。”吴妇人之修容者，急束其发，而
劘角过于耳。盖其俗自操束太急，而廉隅失中之谓
也。

《草木虫鱼：疏》：“楛，其形似荆而赤，茎似蓍。上党人织以
为斗筥箱器，又揉以为钗。故上党人调问妇人欲买
赭否？”曰：“灶下自有黄土。”问“买钗否？曰：‘山中自有楛’。”
《山海经赞》：“荀草亦实，厥状如菅。妇人服之，练色易颜。
夏姬是艳，厥媚三迁。”

《草木状》：“耶悉茗花、茉莉花，皆胡人自西国移植于南
海。南人怜其芳香，竞植之。彼之女子以彩丝穿花心，
以为首饰。”

凡草木之华者，春华者冬秀，夏华者春秀，秋华者夏
秀，冬华者秋秀。其华竟岁，故“妇女之首，四时未尝无
华也。”

《南雍州记》：“粉水，萧何夫人渍粉处也。”

《水经注》：江州县有清水穴，巴人以此水为粉，则皓曜
鲜芳，贡粉京师，因名粉水，故世谓之“江水堕林粉”，粉
水亦谓之为立水矣。

《续博物志》：“萧史与穆公炼飞雪丹，第一转与弄玉涂
之。”今之女银腻粉也。三代以降，涂紫草为胭脂，周以
红花为之，或曰“出于阏氏。”

《杜阳杂编》有金茎花，其花如蝶，每微风至，则摇荡如
飞，妇人竞采之以为首饰。且有语曰：“不戴金茎花，不
得在仙家。”

《酉阳杂俎》：百姓间有面戴青，志如点。旧言妇人在草
蓐亡者，以墨点其面，不尔则不利后人。

《靓妆录》：古乐府双行缠词云：“新罗绣行缠，足趺如春
妍。”吴均诗：“罗窄裹春云。”

诸葛恪曰：“穿耳贯珠。”盖古尚也。子美诗。“玉环穿耳谁
家女。”

梁简文诗：“分妆间浅黛，绕脸傅斜红。”斜红绕脸，古妆
也《岭表录异记》：辟尘犀为妇人簪梳，尘埃不著发也。
《梦书》：妇人梦饰为怀妊。

珠珥为人子之所贵，梦得珠珥，得子也。

《北户录》：“鹤算子，蔓草也，当夏开，南人云是媚草，甚神，
可比怀子梦芝采之曝干，以代面靥，形如飞鹤状，翅
羽嘴距无不毕备，亦草之奇者。草蔓延，春生双虫，常
食其叶，土人收于奁粉间，饷之如养蚕。诸虫老不食
而蜕为蝶。女子佩之如细鸟皮，号为细蝶。”《郭子横记》：
“勒毕，献细鸟，以方尺土笼盛数百，形大如蝇，状如鹦”
鹉，声闻数百里间，如黄鹄也。国人以此候日晷，亦曰
“候日虫。”帝得之，旬日飞尽。明年有细鸟集于帷㡩，或
袭人衣袖。宫内嫔御，有鸟袭其衣者，辄蒙爱幸。至武
帝末，稍稍自死。人服其皮者，多为丈夫所媚。余访花
子事，如面光眉翠、月黄星靥，其来尚矣。

《妆楼记》：“郁金，芳草也，染妇人衣最鲜明，然不耐日炙，
染成衣则微有郁金之气。”

《坏裙化蝶》。

《清异录》：“箆诚琐缕物也。然丈夫整鬓，妇人作眉，舍此
无以代之，余名之曰鬓师眉匠。”

《益部方物记》：“金虫，出利州山中，蜂体绿色，光若金，里
人取以佐妇钗环之饰。”

《燕闲录》：乐府中有《苏幕遮》，乃高昌妇人所戴油帽。高
昌，西域国西州也。

发明义理。近世儒者，有戒妇人不油发，不涂面者。《诗》
曰：“岂无膏沐，谁适为容。”自古而然。又戒妇人不穿耳
者，《庄子》曰：天子侍御，又禁前不穿耳。自古而然。
《侯鲭录》杜牧之宫人诗云：“绛䗶犹封系臂纱。”后学不
解，常见服饰变古，始于晋武帝选士庶女子有姿色
者，以绯彩系其臂，大将军胡奋女泣叫不伏，系臂左
右，掩其口。今定亲之家亦有系臂者，续古事也。
《云麓漫抄》：尝见清微子《服饰变古录》云：“燕脂以红蓝
汁凝而为之，以赐宫人，涂之，号为桃花粉，蓝地冰清，
合之色鲜。至唐颇进贡，惟后妃得赐曰燕脂。”崔豹《古
今注》云：“燕脂，叶似苏，花似蒲，出西方，土人以染名燕
支。中国亦有红蓝，以染粉为妇人色，谓为燕支”粉，今
人以重绛为燕支，非燕支花所染也，燕支花自为红
蓝耳。旧谓赤白之间为红，即今所谓红蓝也。《西河旧
事》云：“失我祈连山，使我六畜不蕃殖。失我焉支山，使
我妇女无颜色。”北方有红焉支山，山多蓝。北人采其
花染绯，取其英鲜者作燕支。《本草》：“红蓝花堪作燕脂。
生梁、汉及西域，一名黄蓝。”

《邻几杂志》：“妇人不服宽裤，与襜制旋，裙必前后开胜，
以便乘驴。其风始于都下妓女，而士夫家反慕之，曾
不知耻辱如此。”

予读《仪礼》，“妇人衣上之制，如明衣，谓之景。景，明也，所
以御尘垢而为光明也。”

《墨庄漫录》：妇人之缠足，起于近世，前世书传，皆无所
自。《南史》：齐东昏侯为潘贵妃凿金为莲花以贴地，令
妃行其上，曰：“此步步生莲花。”然亦不言其弓小也。如
古乐府《玉台新咏》，皆六朝词人纤艳之言，类多体状
美人容色之殊丽。又言妆饰之华，眉目唇口腰肢手
指之类，无一言称缠足者。如唐之杜牧、李白、李商隐
之徒，作诗多言闺帏之事，亦无及之者。惟韩偓《香奁
集》有《咏屧子》诗云：“六寸肤圆光，致致唐尺短。”以今校
之，亦自小也，而不言其弓。

《竹坡诗话》：徐陵《玉台新咏序》云：“南都石黛，最发双蛾；
北地燕支，偏开两脸。”崔正熊《古今注》云：“燕支出西方，
土人以染中国，谓之红蓝，以染粉为妇人色。”而俗乃
用胭脂或“胭脂”字，不知其何义也。杜少陵“林花著雨
胭脂湿”，亦用此二字，而白乐天“三千宫女燕支面”，却
用此二字，殊不可晓。

《揽辔录》：过淮已北，惟妇人之服不甚改，而戴冠者甚
少，多绾髻。贵人家即用珠珑璁冒之，谓之方髻。
《容斋四笔》：韩退之为文章，不肯蹈袭前人一言一句，
独“粉白黛绿”四字，似有所因。《列子》：“周穆王筑中天之
台，简郑卫之处子娥媌靡曼者，粉白黛黑以满之。”《战
国策》：“张仪谓楚王曰：‘郑周之女，粉白黛黑，立于衢间，
见者’”以为神。屈原大招：“粉白黛黑，施芳泽只。司马相
如，靓妆刻饰。”郭璞曰：“粉白黛黑也。”《淮南子》，毛嫱西：“施
施芳泽，正蛾眉，设笄珥，衣阿緆。粉白黛黑，笑目流眺。”
韩公以黑为绿，其旨则同。

《两钞摘腴》膏沐，膏所以膏面，沐盖沈也，米汁可以沐
头，鲁遣展喜以膏沐劳齐师，则非专妇人用也，今之
赐面脂是也。

《槁简赘笔》：“古乐府词《河中之曲咏莫愁》云：‘头上金钗
十二行’。”后人误使为金钗者十二行，不知一人独插
十二行。金钗，古妇人髻，非今比。

《汉制考》：“薉貉中，女子无绔，以帛为胫，空用絮补核，名
曰繜衣，状如襜褕。”

《贵耳集》：“粉白黛黑。”《战国策》张仪曰：“郑、周之女，粉白墨

使粉白黛黑。”又《楚辞·大招》曰：“粉白黛黑，施芳泽只。”惟
韩文公《送李愿归盘谷序》云：“粉白黛绿。”东坡《答王定
国书》：“粉白黛绿者，系君火宅中狐狸射干之流，愿以”
道眼看破，方变黑为绿。

《希通录慎子》云：“毛嫱、西施，天下之至姣也。衣之以皮
倛，则见之者皆走也。”

《能改斋漫录》：唐《卢氏杂说》：“文宗问宰臣：‘条脱是何物’，
宰臣未对。上曰：‘《真诰》言安妃有条脱为臂饰，即今钏
也’。又《真诰》：萼绿华赠羊权金玉条脱各一枚。”余按，周
处《风土记》云：“‘仲夏造百索系臂，又有条达等织组杂
物，以相赠遗’。唐徐坚撰《初学记》引古诗云：‘绕臂双条
达’。”则条达之为钏必矣。第以达为脱，不知又何谓也。
徐坚所引古诗，乃后汉繁钦《定情篇》云：“何以致契阔，
绕腕双跳脱。”但“腕脱”两字不同。

《野客丛谈》：李肇《国史补注》言，杨妃死于马嵬梨树下，
店媪得锦袜一只，过客传玩，每出百钱，由此致富。《元
宗遗录》又载，高力士于妃子临刑，遗一袜，取而怀之。
后元宗梦妃子云云，询力士曰：“妃子受祸时遗一袜，
汝收乎？”力士因进之。元宗作妃子所遗罗袜铭，有曰：
“罗袜罗袜，香尘生不绝。”二说虽不同，皆言妃子有遗
袜事。余姑疑其附会。因读刘禹锡《马嵬行》有曰：“履綦
无复有，文组光未灭。不见岩畔人，空见凌波袜。邮童
爱踪迹，私手解鞶结。传看千万眼，缕绝香不歇。”乃知
当时果有是事，甚合《国史补注》之说。

唐人诗句多用金钗十二事，如乐天诗“锺乳三千两，
金钗十二行”是也。《南史》：“周盘龙有功，上赐金钗二十
枚，与其爱妾阿杜。”其事甚佳，罕有用者。今多言金钗
十二，不闻金钗二十，亦循袭而然。金钗十二行，或言
六鬟，耳齐肩比立，为钗十二行。白诗酬牛思黯有“金
钗十二行”之句，自注：“思黯之妓颇多，故云。”似协或者
之说。然梁武帝《河中之水歌》曰：“洛阳女儿名莫愁，头
上金钗十二行。是以一人带十二钗。”此说为不同。
大抵时人用事圆转，不在深泥出处，其纽合之工，出
于一时自然之趣。又如周词“午妆粉指印窗眼，曲理
长眉翠浅。问知社日停鍼线，探新燕。宝钗落枕，春梦
还远，帘影参差满院。”非工于词讵？至是或谓眉间为
窗眼，谓以粉指印眉心耳。此说非无据，然直作窗牖
之眼，亦似意远。盖妇人妆罢，以馀粉指印于窗牖之
眼，自有闲雅之态。余尝至一庵舍，见窗壁间粉指痕
无限，诘其所以，乃其主人尝携诸姬抵此。因思周词，
意恐或然。“《社日停鍼线》张文昌”句。

《溪蛮丛笑不阑带》：蛮女以织带束发，状如经带，不阑
者，斑也。

《鸡肋编》：“泉、福二州妇人轿子则用金漆，雇妇人以荷，
福州以为肩擎，广州、波斯妇，绕耳皆穿冗带，环有二
十馀枚者。”

《清波杂志》：皇祐初，诏妇人所服冠，高毋得过七寸，广
毋得逾一尺，梳毋得逾尺，以角为之。先是，宫中尚白
角冠，人争效之，号内样冠，名曰“垂肩”，等肩至有长三
尺者，登车檐皆侧首而入，梳长亦逾尺，议者以为服
妖，乃禁止之。煇自孩提，见妇女装束，数岁即一变，况
乎数十百年前样制自应不同，如高冠长梳犹及见
之，当时名“大梳裹”，非盛礼不用。若施于今日，未必不
夸为新奇，但非时所尚而不售。大抵前辈治器物，盖
屋宇皆务高大，后渐从狭小，首饰亦然。

《谢氏诗源》：“‘轻云鬒发甚长，每梳头，立于榻上犹拂地，
已绾髻，左右馀发各粗一指，结束作同心带，垂于两
肩，以珠翠饰之，谓之流苏髻’。于是富家女子，多以青
丝效其制，亦自可观。”

《诚斋杂记》：杜牧诗云：“钿尺裁量减四分，纤纤玉笋裹
轻云。五陵年少欺他醉，笑把花前出画裙。”若曰纤纤
玉笋，似此时已缠足矣。

天庆观主聂碧窗有《哀被虏妇》诗，为一时称诵。诗曰：
“当年结发在深闺，岂料人生有别离。到底不知因色
误，马前犹自买胭脂。”

《岁华纪丽》董勋问《礼俗》云：“人日镂金薄为人，以贴屏
风，戴于头鬓，起自晋代。”贾充妻李氏夫人云：“俗人入
新年，形容改旧从新也。”

《事原》后衣，古者衣服短而齐，不至于地。《后汉书》：梁冀
妻始制狐尾单衣。注云：“后裾曳地，若狐尾。”至今妇人
裾衫皆偏裁其后，俗呼曰偏后衣也。

《琅嬛记》：“黄帝炼成金丹，炼馀之药，汞红于赤霞，铅白
于素雪。宫人以汞点唇则唇朱，以铅傅面则面白，洗
之不复落矣。”后世效之，以施脂粉，极其可笑。

人谓“步摇”为“女髻”，非也。盖以银丝宛转屈曲作花枝，
插髻后，随步辄摇，以增媌嫷，故曰“步摇。”

马嵬老媪拾得太真袜以致富。其女名玉飞，得雀头
履一只，真珠饰口，以薄檀为苴，长仅三寸。玉飞奉为
异宝，不轻示人，则缠足必在贵妃之先。足下所记女
子缠足，起于李后主《窗娘新月》状，似未深考矣李夫人著绣襦，作合欢广袖，故羽林郎曰“广袖合欢
襦。”

《辍耕录》：“面花子本妇人面饰，用花子起自唐上官昭
容所制，以掩黥迹。大历已前，士大夫妻多妒悍，婢妾
少不如意，辄印面，故有月黥钱黥，事见《酉阳杂俎》
前。至元间，杭州有郑万户者，天性峻急，不能有所容，
而奉事母夫人极备孝道。诞日垂至，预市文绣氁段，
制袍为寿。”国朝妇人礼服，达靼曰袍，汉人曰团衫，南
人曰“大衣”，无贵贱皆如之。服章但有金素之别耳，惟
处子则不得衣焉。今万户有姓者，而亦曰“袍”，其母岂
达靼与？然俗谓男子布衫曰“布袍”，则凡上盖之服，或
可概曰“袍。”

或者谓晋、唐间人所画士女，多不带耳环，以为古无
穿耳者。然《庄子》曰：“天子之侍御，不义揃，不穿耳。”自古
亦有之矣。

《丹铅总录》：王符《潜夫论》：“或纺彩丝而縻断截以绕臂。”
此盖彩丝之类。乐府《双行缠》云：“朱丝系腕绳，真如白
雪凝。”梁昭明《乌栖曲》云：“江南穉女朱腕绳。”
《墨庄漫录》载妇人弓足，始于五代李后主，非也。予观
六朝乐府，有《双行缠》，其辞云：“新罗绣行缠，足趺如春
妍。他人不言好，独我知可怜。”唐杜牧诗云：“钿尺裁量
减四分，碧琉璃滑裹春云。五陵年少欺他醉，笑把花
前出画裙。”段成式诗云：“醉袂几侵鱼子襭，彯缨长戛
凤凰钗。知君欲作《闲情赋》，应愿将身作锦鞋。”《花间集》
词云：“慢移弓底绣罗鞋。”则此饰不始于五代也。或谓
起于妲己，乃瞽史以欺闾巷者，士夫或信以为真，亦
可笑哉。

陆贾《南中行纪》云：“南中百花，惟素馨香特酷烈，彼中
女子以彩丝穿花心绕髻为饰。梁章隐《咏素馨花》诗
云：‘细花穿弱缕，盘向绿云鬟’。”用陆语也。花绕髻之饰，
至今犹然。予尝有诗云：“金碧佳人堕马妆，鹧鸪林里
采秋芳。穿花贯缕盘香雪，曾把风流恼陆郎。”姜梦宾
笑谓予曰：“不意陆贾风流之案，千年而始发耶？”
潘岳《芙蓉赋》：“丹辉拂红飞须垂的斐拔，赩吓散焕熠
爚。”的，子药切。妇人以丹注面也。吴才老解为指的，非。
后周静帝令宫人黄眉墨妆，至唐犹然。观唐人诗词，
如“蕊黄无限当山额”，又“额黄无限夕阳山”，又“学画鸦
黄半未成”，又“鸦黄粉白车中出”，又“写月图黄罢”，其证
也。然温飞卿诗有“豹尾车前赵飞燕，柳风吹散蛾间
黄”之句，王荆公诗亦云：“汉宫娇额半涂黄。”事已起于
汉，特未见所书耳。又《幽怪录》神女智琼额黄。

袜，女人胁衣也。隋炀帝诗：“锦袖淮南舞，宝袜楚宫腰。”
卢照邻诗“倡家宝袜蛟龙被”是也。或谓起自杨妃，出
于小说伪书，不可信也。崔豹《古今注》谓之腰彩，注引
《左传》“衵服”，谓日日近身衣也。是春秋之世已有之，岂
始于唐乎？沈约诗“枕上蒲萄绣，腰中合欢绮。”谢偃诗：
“细风吹宝袜，轻露湿红纱。”

东坡《梅》诗：“鲛绡剪碎玉簪轻，檀晕妆成雪月明。肯伴
老人春一醉，悬知欲落更多情。”王十朋集诸家注，皆
不解檀晕之义，今为著之。宇文氏《妆台记》：妇女画眉
有倒晕妆，《古乐府》有“晕眉拢鬓”之句。元微之与白乐
天书近昵，妇人晕澹眉目，绾约头鬓。《画谱》有正晕牡
丹、倒晕牡丹。《太平广记·许老翁传》有银泥裙、五晕罗，
画工七十二色，有檀色，与张萱所画《妇女晕眉》所谓
紫沙羃酷似，可以互证也。坡诗又云：“剩看新翻眉倒
晕。”又云：“倒晕连眉秀岭浮。”

画家七十二色，有檀色，浅赭所合，古诗所谓“檀画荔
枝红”也。妇女晕眉色似之，唐人诗词多用之。试举其
略，徐凝《宫中曲》云：“檀妆惟约数条霞。”《花间词》云：“背人
匀檀注，又钿昏檀粉泪纵横”，又“臂留檀印齿痕香”，又
“斜分八字浅檀蛾”是也。又云：“卓女烧春𬪩美小檀霞。”
则言酒色似檀色。伊孟昌《黄蜀葵》诗：“檀点佳人喷异”
香，杜衍《雨中荷花》诗“檀粉不匀香汗湿”，则又指花色
似檀色也。

西域诸国妇女编发垂髻，饰以杂华，如中国塑佛像
璎珞之饰，曰《菩萨鬘》，曲名取此。

《北齐后宫服制》：“女官八品偏。”《髻注》云。所交切，发
覆目也，盖夷中少女之饰。其四垂短发，仅覆眉目，而
顶心长发绕为卧髻，《宋词》所谓“鬓躲偏荷叶”也，今世
犹有之。字，《玉篇》不收，独出此佛书亦有之。元应赞
宁不识，而强以为“鬘”字之省，非也。

《何子杂言》：“妇人首饰，金本贵重，又加珠宝，亦华美矣。
复厌常尚玉，况碾玉多珉石，价反贵于金。是犹真才
不用，假者多得衒售也。”可叹哉！

《碧里杂存》：“三十年前，吾乡妇女皆窄衣尖髻。余始至
京师，见皆曳长衣，飘大袖，髻卑而平顶，甚讶其制之
异也。还乡又皆然矣。”

《本草纲目》：按伏候《中华古今注》云：“燕脂起自纣。以红
蓝花汁凝作之，调脂饰女面，产于燕地，故名燕脂。”或
作匈奴人名妻为阏氏，音同燕脂，谓其颜色可
爱如燕脂也。俗作胭肢、胭支者，并谬也《霏雪录》：唐时妇女画眉尚阔，故老杜《北征》云：“狼籍画
眉阔。”或云：言女幼不能画眉，狼籍而阔耳。余记张司
业倡女词，有“轻鬓丛梳阔扫眉”之句，盖当时所尚如
此。谚曰：“宫中好广眉，四方且半额。”

《三馀赘笔》：“今世俗用金银为环，置于妇人指间，谓之
戒指。按《诗》注：古者后妃群妾，以礼进御于君，女史书
其月日，授之以环，以进退之。生子月辰，以金环退之。
当御者，以银环进之，著于左手；既御者，著于右手。事
无大小，记以成法。则世俗之名戒指者，有自来矣。
《愿丰堂漫书》：妇人首饰以髲为之者，曰假头，亦曰假
髻。”作俑于晋太元中。弘治末，京师妇女，悉反戴之。今
渐传四方矣，殆非佳兆。

《枕谭》：条脱，臂饰也。一作条达，又作“跳脱”，盖传写之误
也。

书焦元的《释名》云：“天子诸侯姬妾，以次进御，有月事
更不口说，以丹注面的为识，令女史见之。”王粲《神女
赋》：“脱桂棠，免簪笄。施元的结羽钗。”即《释名》所云也。“元
的”，《艺文类聚》作“华的。”

《珍珠船》蒋凝应宏词为赋，止及四韵，顷刻播传。或曰：
“白头花钿满面，不若徐妃半妆。”

“呵胶”，出虏中，可以羽箭，又宜妇人贴花钿。

《香案牍》：“金莲花，妇人采为首饰，曰：‘不戴金莲花，不得
在仙家’。”

《全椒县志》：古者笄而后嫁，近即笄于嫁之日。盖古以
加簪为笄，故女自十四岁以后皆可行。今竟加以五
梁冠，是以非嫁日不可。杨尚宝《维俗编》云：“妇人戴五
梁冠，犹男子之有巾帻也，须举监秀才之妻方可。”乃
今工匠皂隶之妇，概戴五梁，长民者宜禁之。命戴图。
髻可也。

《琅嬛记》：“族雪道君有显色天膏，封以软玉油笺，命玉
童寄侍琴仙女于绣云山中。女方谪下，为田夫女捧
之泪下，忽悟夙因，敬拜稽首，酌酒服之，引镜自照，颜
色媚于平时。天膏者，自昆仑以东三千里，有五色山，
东曰廉迟，南曰垂台，西曰鉴木，北曰固元，中曰中秀，
东青、南赤、西白、北黑、中黄，如五方色，上生云，作乌色”，
各如之。栖嗣荣之林，食条轻之果。土人拾其粪，和海
中五色鱼膏，撅地深五尺，藏其中。三月取出，化为水，
炼以成膏，色白如雪。妇人以敷面，面得之而白，唇得
之而朱，鬓发得之而黑，服之颜色美好，芳香芬烈，可
以长生。女未谪时，遨游于此，曾试此膏，故泪垂焉。
《续汉书》：“灵帝时，江夏黄氏母浴而化为”鼋，入于深渊。
其后人时见出浴，簪一银钗，犹在其首。

《志怪》：“建安中，河间太守刘照夫人卒于府。后太守至，
梦见一好妇人就于室家持一双金𨱌与太守，不能
名，妇人乃曰：‘此锤𨱌。锤𨱌者，其状如纽珠大如指，屈
伸在人。太守得置枕中。前太守迎丧，言有锤𨱌。开棺
见夫人臂，果无复有锤𨱌焉’。”
《异苑》：“吴郡桐庐有徐君庙，吴时所立，左右有为劫盗
非法者，便如拘缚，终致讨执。”东阳长山县吏李瑫，义
熙中遭事在郡，妇出料理，过庙，请乞恩拔银钗为愿。
未至富阳，有白鱼跳落妇前，剖腹得所愿钗，夫事寻
散。

《续齐谐记》：“东海蒋潜尝至不其县，路次林中，露一尸，
已自臭烂，鸟来食之，辄见一小儿，长三尺，驱鸟，鸟即
起，如此非一。潜异之，看见尸头上著通天犀纛，揣其
价，可数万钱，潜乃拔取。既去，见众鸟集，无复驱者。潜
后以此纛上晋武陵王晞。晞薨，以衬众僧。王武刚以
九万钱买之，后落褚太宰处，复以饷齐故丞相豫章”
王，王薨后，纳入江夫人，遂断以为钗。每夜辄见一儿
绕床啼叫，云：“何为见屠割，必诉天，当相报。”江夫人恶
之，月馀乃亡。

《伽蓝记》：“市北慈孝、奉终二里。里内人以卖棺为业，赁
轜车为事。有挽歌孙岩娶妻，三年不脱衣而卧。岩因
怪之，伺其睡，阴解其衣，有三毛，长三尺，似野狐尾。岩
惧而出之，妻临去，将刀截岩发而走，邻人追之，变成
一狐，追之不得。其后京邑被截发者一百三十馀人。
初变妇人，衣服靓妆，行于道路，人见而悦之，近者被”
截发。当时有妇人著彩衣者，人皆指其“狐魅。”

《仙传拾遗》：“‘许老翁者，不知何许人也，隐于峨眉山，不
知年代。唐天宝中，益州士曹柳某妻李氏，容色绝代。
时节度使章仇兼琼新得吐蕃安戎城，差柳送物至
城所，三岁不复命。李在官舍，重门未启，忽有裴兵曹
诣门云：是李之中表丈人’。李云：‘无裴家亲，门不令启裴因言李小名，兼说其中外氏族。李方令开门致拜’”，
裴人质甚雅，因问：“柳郎去几时？”答云：“已三载矣。”裴云：
“三载义绝，古人所言，今欲如何？且丈人与子夙因，合
为伉俪，愿无拒李”竟为裴丈所迷，似不由人可否也。
裴兵曹者亦既娶矣，而章仇公闻李姿美，欲窥觇之，
乃令夫人特设筵会，屈府县之妻，罔不毕集，唯李以
夫婿在远辞焉。章仇妻以须必见，乃云：“但来，无苦推
辞。”李惧责遂行。著黄罗银泥裙，五晕罗银泥衫子，单
丝罗红地银泥帔子，盖一都之盛服也。裴顾而叹曰：
“世门之服，华丽止此耳。”回谓小仆：“可归，开箱取第三
衣来。”李云：“不与第一，而与第三，何也？”裴曰：“第三已非
人世所有矣。”须臾衣至，异香满室。裴再视，笑谓小仆
曰：“衣服当须尔耶？若章仇何知，但恐许老翁知耳。”乃
登车诣节度家。既入，夫人令白章仇曰：“士曹之妻，容
饰绝代。”章仇径来入院，戒众勿起。见李服色，叹息数
四，乃借帔观之，则知非人间物，试之水火，亦不焚污。
因留诘之，李具陈本末，使人至裴居处，则不见矣。兼
琼乃易其衣而进，并奏许老翁之事，敕令须求许老。
章仇意疑仙者往来必在药肆，因令药师侯其出处，
居四日，得之。初有小童诣肆市药，药师意是其徒，乃
以恶药与之。小童往而复来，且詈云：“大人怒药不佳，
欲见捶挞。”因问“大人为谁？”童子云：“许老翁也。”药师甚
喜，引童白府，章仇令劲健百人，卒吏五十人，随童诣
山，且申敕令。山峰巉绝，众莫能上，童乃自下大呼。须
臾，老翁出石壁上，问何故领尔许人来？童具白其事。
老翁问童曷不来，童遂冉冉蹑虚而上。诸吏叩头求
哀，云：“大夫之暴，翁所知也。”老翁乃许行，谓诸吏曰：“君
但返府，我随至。”及吏卒至府未久，而翁亦至焉。章仇
见之，再拜俯伏，翁无敬色。因问娶李者是谁，翁曰：“此
是上元夫人衣库之官，俗”情未尽耳。章仇求老翁诣
帝，许云：“往亦不难。”乃与奏事者克期至长安。先期而
至，有诏引见元宗，致礼甚恭。既坐，问云：“库官有罪，上
天知否？”翁云：“已被流作人间一国主矣。”又问：“衣竟何
如？”许云：“设席施衣于清净之所，当有人来取。”上敕如
其言，初不见人，但有旋风卷衣入云。顾盼之间，亦失
许翁所在矣。

《元怪录》：天宝中，有士人崔姓者，尉于巴蜀，才至成都
而卒。时连帅章仇兼琼哀其妻少而无所投止，因于
青城山下置一别墅。又以其色美，有聘纳之意，计无
所出，因谓其夫人曰：“贵为诸侯妻，何不盛陈盘筵，邀
召女客，五百里内尽可迎致。”夫人甚悦。兼琼因命衙
官遍报五百里内女郎，克日会成都，意欲因会便留，
亡尉妻也，不谓已为族舅卢生纳之矣。卢舅密知兼
琼意，令尉妻辞疾不行。兼琼大怒，促左右百骑往收
捕卢舅时方食，兵骑绕宅已合，卢谈笑自若，殊不介
怀。食讫，谓妻曰：“兼琼意可知矣，夫人不可不行，少顷
即当送素色衣来，便可服之而往。”言讫，乘骡出门，兵
骑前揽不得，徐徐而去，追不能及。俄使一小童捧箱，
内有故青裙、白衫子、绿帔子、绯罗縠绢素，皆非世人
所有。尉妻服之。至成都，诸女郎皆先期而至，兼琼觇
于帷下。及尉妻入，光彩绕身，美色傍射，不可正视。坐
者皆摄气，不觉起拜。会讫归，三日而卒。兼琼大骇，具
状奏闻。元宗问张果，果云：“知之，不敢言，请问青城王
老。”元宗即诏兼琼求访王老进之。兼琼搜索青城山
前后，并无此人，唯草市药肆云：“常有二人日来卖药，
称王老所使。”二人至，兼琼即令衙官随之。入山数里，
至一草堂，王老皤然鬓发，隐几危坐。衙官随入，遂宣
诏兼致兼琼意。王老曰：“此必多言小儿张果也。”因与
兼琼克期到京师，令先发表，不肯乘传，兼琼从之使。
才至银台，王老亦到。元宗即召问之。时张果犹在元
宗侧，见王老惶恐再拜。王老叱果曰：“小子何不言之，
又遣远取吾来？”果言：“小仙，不敢专候仙伯言耳。”王老
乃奏曰：“卢二舅即太元夫人库子，因假下游，以亡尉
妻微有仙骨，故纳为媵。无何，盗太元夫人衣服与著，
已受谪至重，今为郁单天子矣。亡尉妻以”衣太元夫
人衣服，堕无间狱矣。奏讫，苦不愿留。元宗命放还。后
不知所在。〈按二说有不同处故并录之〉

《杜阳杂编》：“大历中，日林国献龙角钗，类玉而绀色，上
刻蛟龙之形，精巧奇丽，非人所制。上因赐独孤妃。与
上同游龙舟池，有紫云自钗上而生，俄顷满于舟楫，
上命置之掌内，以水喷之，遂化为二龙，腾空东去
珍珠船穆宗禁中杏叶牡丹开，夜有黄白蛱蝶万数
飞集花间，宫人以罗巾扑之，无有获者。上令张网空
中”，得数百。迟明视之，皆金玉也。内人争用绛线绊其
脚为首饰。

《记事珠》：“宝历中，酉阳人见钓鱼师有鱼，脑贯黄文，爱
而买归，食至脊上出金钗一只，长六寸。”

《云仙杂记》：“王鲸逢卖蕨姥，黄衣破结，有饥色。悯之，乃
以千馀钱买蕨，姥谢而去。及归，烝于乌头，甑尽成金
钗。”盖姥非常人也。

《稽神录》：池阳人胡澄，佣耕以自给。妻卒，官给棺以葬其平生服饰悉附棺中。后数年，澄偶至市，见列肆卖
首饰者，熟视之，乃妻送葬物也。问其人，云：一妇人寄
于此，约某日来取。澄如期复往，果见其妻取直而去。
澄因蹑其后，至郊外及之，妻曰：“我昔葬时，官给殓具，
虽免暴骨，然至今为所司督责其直，计无所出，卖此
以偿之耳。”言讫不见。澄遂为僧焉。

江南内臣朱廷禹，言其所亲泛海遇风，舟将覆者数
矣。海师云：“此海神有所求，可即取舟中所载弃之。”水
中物将尽，有一黄衣妇人，容色绝世，乘舟而来，四青
衣卒刺船，皆朱发豕牙，貌甚可畏。妇人径上船，问：“有
好发髢，可以见与？”其人忙怖，不复记，但云物已尽矣。
妇人云：“在船后挂壁箧中”，如言而得之。船屋上有脯
腊，妇人取以食四卒。视其手，鸟爪也，持发髢而去，舟
乃达口。

司马正彝者，始为小吏，行溧水道中，去前店尚远，而
饥渴甚，意颇忧之。俄而遇一新草店，数间，独一妇人
迎客，为设饮食，甚丰洁。正彝谢之。妇人云：“至都有好
粉燕支，宜以为惠。”正彝许诺。至建业，遇其所知，往溧
水，因以粉燕支托遗其妇，具告其处。既至，不复见店
有一神女庙，因置所遗而去。正彝后为溧水令，传云：
“往往有遇者，不知其详。”

《茅亭客话》：“淳化癸巳岁冬十月，青城山民往赵公山
采薪，遇数苗薯药，颇大于常者。村人度其下必有大
薯药，遂与妻子同掘之，深三尺馀，但见根须抱一大
瓷合。遂揭开视之，有一大赤蛇如烂锦，盘结合内。村
人悸栗，以锄触之，蛇乃翻然化一雉，飞入溪水中，合
内惟馀一只石簪。村人持归山舍，其夜一室如昼，村”
人转惧此物异常，送与庄主。明年值顺贼作乱，不知
此簪所存。

《琅嬛记》：女子吴淑姬，未嫁夫亡。未亡时，晨兴𩔁面，玉
簪堕地而折。已而夫亡，其父以其少年，欲嫁之，女誓
曰：“玉簪重合则嫁。”居久之，见士子杨子治诗，讽而悦
之，使侍儿用计觅得一卷，心动，欲与之合，启奁视之，
簪已合矣。遂以寄子治，结为夫妇焉